Or milox ngok rë kureꞌ,
tuli mileꞌ Me mandad,
nkili rë men cheꞌn Me leꞌn bark par kubner gaꞌ bixaꞌ xtu roꞌ nits plo lë Betsaida;
mbaino lëꞌ Jesús miaꞌn par une Me xmod ña rë men.
Or milox mireꞌchbe rë men zeꞌ,
nkili Jesús yek yiꞌ par ngunaꞌb Me lo Dios.
Nab Me nzo zeꞌ or ngula la yëꞌl.
No dox la zit ñazë bark di plo miaꞌn Me,
une Me labai-larei kikwin mbi bark por nzha bixaꞌ nez nzë mbi.
No paste las tres garziꞌl,
nzhazë Jesús lo nits nez nzë bixaꞌ.
Or une bixaꞌ ñëꞌdzë Me lo nits,
nguruzhië bixaꞌ:
“¡Tu komale!”,
por dox mizheb bixaꞌ.
Tuli midiꞌzh Me,
nzhab Me:
―¡Nazhebt go!
¡Ka nai!
Orzeꞌ nzhab Per lo Me:
―¡Lëꞌ go!,
chi walika go kubaꞌ,
gurezh go da yala lo go.
Orzeꞌ nzhab Me:
―¡Dëꞌx!
Tuli nguroꞌ Per leꞌn bark,
nguzublo nzhazë xaꞌ nali laka lo Jesús,
per or une Per,
dox naye nzo mbi,
mizheb xaꞌ,
no or nguzublo nzhayaꞌzyuo xaꞌ leꞌn nits,
orzeꞌ nguruzhië xaꞌ,
nzhab xaꞌ:
―¡Lëꞌo!,
¡nalaꞌt go gat da!
Tuli nguzen Jesús yaꞌ Per,
nzhab Jesús:
―¿Chon tatu lo ya ñayilal da?
No or unkë Me leꞌn bark kun Per,
xega ngulëz mbi,
orzeꞌ nguzuxib rë men cheꞌn Me lo Me,
nzhab bixaꞌ:
―¡Walika go nak Xgaꞌn Dios!
Or milox nded bixaꞌ leꞌn nits zeꞌ,
mizhin bixaꞌ lazh men Genesaret.
Or miliꞌbeꞌ rë men yezh zeꞌ Jesús,
mixoꞌbdiꞌzh bixaꞌ,
lëꞌ Jesús mizhin zeꞌ,
lo rë yezh kwaꞌn nzhin nakaꞌn zeꞌ.
Orzeꞌ ngwanu men rë xaꞌ nzhakne lo Jesús,
no dox ngunaꞌb bixaꞌ ziyël Jesús,
namás gal bixaꞌ xiꞌ xab Me,
no rë xaꞌ migale,
miak bixaꞌ.